# II Gran Trofeu Jorba-Preciados

El II Gran Trofeu Jorba-Preciados tingué lloc el 26 de setembre de 1965 a l'avinguda del Portal de l'Àngel de Barcelona, en el marc de les festes de la Mercè. Va ser el tretzè concurs de castells de la història i la segona de les tres edicions del Gran Trofeu Jorba-Preciados, celebrades els anys 1964, 1965 i 1966. Fou un concurs de castells organitzat per la casa comercial Jorba-Preciados, formada pels grans magatzems barcelonins Jorba i les madrilenyes Galerías Preciados.
Hi participaren les sis colles aleshores existents, una menys respecte a l'edició de l'any anterior degut a la desaparició de la Muixerra de Valls. Per ordre de classificació van ser: la Colla Vella dels Xiquets de Valls, els Nens del Vendrell, els Castellers de Vilafranca, la Colla Nova dels Xiquets de Tarragona, la Colla Vella dels Xiquets de Tarragona i els Minyons de l'Arboç. La victòria fou per la Colla Vella dels Xiquets de Valls, que van descarregar el 2 de 7, el 4 de 8, que fou el màxim castell assolit en aquell concurs, i el 3 de 7 aixecat per sota.
Els Castellers de Vilafranca hi van descarregar el primer 5 de 7 del seu historial.

## Resultats
### Classificació

En el II Gran Trofeu Jorba-Preciados hi van participar les 6 colles aleshores existents.

#### Llegenda

| a: amb agulla o pilar al mig ps: aixecat per sota | (c):carregat (i):intent |
| Pos | Colla | 1a ronda | 2a ronda | 3a ronda | 4a ronda | 5a ronda | 6a ronda | Punts |
| 1 | Colla Vella dels Xiquets de Valls | 2de7 | 4de8 | 3de7ps | — | — | — | 1.800 |
| 2 | Nens del Vendrell | 4de8 | 2de7(i) | 3de8(i) | 4de7a | 3de7 | 3de7ps | 1.499 |
| 3 | Castellers de Vilafranca | 3de7 | 5de7(i) | 5de7 | 4de7a | — | — | 899 |
| 4 | Colla Nova dels Xiquets de Tarragona | 3de7 | 4de7 | 3de7ps | — | — | — | 800 |
| 5 | Colla Vella dels Xiquets de Tarragona | 4de7a | 3de7 | 4de7 | 3de7ps(i) | 3de7ps(i) | 3de7ps(i) | 600 |
| 6 | Minyons de l'Arboç | 3de7 | 4de7a(i) | 4de7a(c) | 2de6 | Pde5 | 4de7(i) | 544 |

### Estadística

En el II Gran Trofeu Jorba-Preciados es van fer vint-i-vuit intents de castells i es van provar deu construccions diferents que, en ordre de dificultat creixent, anaven des del pilar de 5 al 3 de 8. De les 28 temptatives que es van fer es van descarregar 18 castells —el màxim dels quals foren dos 4 de 8—, se'n va carregar 1 més i 9 castells es van quedar en intent. La següent taula mostra l'estadística dels castells que es van provar al concurs de castells. Els següents castells apareixen ordenats, de major a menor dificultat, segons la taula de puntuacions del XXIV Concurs de castells de Tarragona.
| Castell | Descarregat | Carregat | Intent | Intent desmuntat | Total |
| 3 de 8 | — | — | 1 | — | 1 |
| 4 de 8 | 2 | — | — | — | 2 |
| 2 de 7 | 1 | — | 1 | — | 2 |
| 3 de 7 aixecat per sota | 3 | — | 3 | — | 6 |
| 5 de 7 | 1 | — | 1 | — | 2 |
| 4 de 7 amb l'agulla | 3 | 1 | 1 | — | 5 |
| 3 de 7 | 5 | — | — | — | 5 |
| 4 de 7 | 2 | — | 1 | — | 3 |
| 2 de 6 | 1 | — | — | — | 1 |
| Pilar de 5 | 1 | — | — | — | 1 |
| Total | 18 | 1 | 9 | 0 | 28 |
| Percentatge | 64% | 8% | 28% | 0% | 100% |

## Normativa

| Castell | Punts |
| 2de6 | 75 |
| 4de7 | 100 |
| 3de7 | 200 |
| 4de7a | 300 |
| 5de7 | 400 |
| 3de7ps | 500 |
| 2de7 | 600 |
| 4de8 | 700 |
| 3de8 | 900 |
| Pde6 | 1.000 |
Les bases del concurs establien el format d'actuació, la taula de puntuacions i els descomptes aplicats en els següents casos. La normativa fou la mateixa, amb unes petites variacions, en les tres edicions del Gran Trofeu Jorba-Preciados.
* Puntuaven els tres castells més valorats.
* El format era de tres rondes, amb la possibilitat de repetició per cada ronda, més una quarta.
* Descompte del 10% pels castells carregats.
* Descompte de 5 punts als castells assolits a la quarta ronda.
* Descompte del 10% si l'enxaneta no baixava pel costat oposat al de pujada (1964) o del 5% (1965).
* Descompte d'1 punt si el castell era desmuntat un cop col·locats els segons.
* Descompte de 10 punts si el castell era desmuntat un cop col·locats els terços.

## Referències

* ↑ «Concurso de «Castellers» en la Puerta del Ángel» (en castellà). La Vanguardia, núm. 30.890, 28-09-1965, p. 24 [Consulta: 29 gener 2013].
* 1 2 3 Jaria i Manzano, Jordi. «Barcelona 1965: La Vella supera uns Nens redreçats». A: Història dels concursos de castells. Tarragona: Edicions El Mèdol, setembre de 1996, pp. 47-48 (L'Agulla). ISBN 84-88882-64-5 [Consulta: 5 desembre 2012].
* ↑ «1965 II Concurs de castells de Can Jorba (Barcelona)». Història del concurs de castells. Diego Gómez Muñoz, 06-06-2011. [Consulta: 5 desembre 2012].
* ↑ «X Concurso de «Castells»». Panadés, 02-10-1965 [Consulta: 2 novembre 2014].
* ↑ «Taula de puntuacions». concursdecastells.cat, 2012. Arxivat de l'original el 2012-11-03. [Consulta: 4 desembre 2012].
* ↑ Pere Ferrando Romeu «Els concursos de Can Jorba: 50 anys». Castells, 2014, pp. 76-80 [Consulta: 21 abril 2014].

## Enllaços externs

* X Concurso de «Castells» (Panades)
* «La plaça més castellera» (Panades)